Avainsanat

Tiivistelmä



Avainsanat

1. Kumoamiskanne - Kumoamistuomio - Vaikutukset - Velvollisuus toteuttaa täytäntöönpanotoimenpiteitä - Ulottuvuus - Sekä tuomion perustelujen että tuomiolauselman huomioon ottaminen

(EY 233 artikla)

2. Kumoamiskanne - Oikeussuojan tarve - Maahantuoja, joka riitauttaa sen, että polkumyynnin vastaisen menettelyn päättävän ja polkumyyntitullin kumoavan asetuksen taannehtiva vaikutus on rajoitettu

(EY 230 artiklan neljäs kohta)

3. Yhteinen kauppapolitiikka - Polkumyynniltä suojautuminen - Eri maista peräisin olevan tuonnin yhdenvertaisen kohtelun periaatteen ulottuvuus

(Neuvoston asetuksen N:o 384/96 5 artikla, 9 artiklan 5 kohta ja 11 artiklan 2 kohta)

Tiivistelmä

1. Silloin kun yhteisöjen lainkäyttöelin kumoaa toimielimen toimen, kyseisellä toimielimellä on EY 233 artiklaan perustuva velvollisuus toteuttaa tuomion täytäntöön panemiseksi tarvittavat toimenpiteet. Toimielimen on tältä osin kumoamistuomion noudattamiseksi ja pannakseen sen kaikilta osin täytäntöön paitsi noudatettava tuomion tuomiolauselmaa myös otettava huomioon siihen johtaneet perustelut, jotka ovat sen tarpeellinen tuki, sillä perustelut ovat välttämättömiä tuomiolauselman täsmällisen sisällön määrittämiseksi. Juuri perusteluissa yksilöidään nimenomainen toimen kohta, joka on vahvistettu lainvastaiseksi, ja juuri niistä käyvät tarkasti ilmi ne tuomiolauselmassa todetun lainvastaisuuden syyt, jotka asianomaisen toimielimen on otettava huomioon, kun se korvaa kumotun toimen toisella toimella.

( ks. 32 kohta )

2. Yrityksellä, joka on tuonut yhteisöön tuotteita, joista on kannettu polkumyyntitullia, on intressi saada kumotuksi polkumyynnin vastaisen menettelyn päättävä ja kyseisen tullin kumoava neuvoston asetus silloin kun riidanalaisessa asetuksessa hylätään implisiittisesti tämän pyyntö siitä, että mainitulle asetukselle annettaisiin laajempi taannehtiva vaikutus, kuin sille on annettu. Se seikka, että riidanalainen asetus on yleisesti ottaen kantajalle edullinen, ei mitenkään vähennä kantajan intressiä saada riidanalainen asetus kumottua siltä osin kuin se on kantajalle vastainen eli saada kumotuksi säännös, joka koskee tullien kumoamisen voimaantuloa kantajan osalta.

( ks. 34 ja 35 kohta )

3. Vaikka tutkimukset tehtiin samanaikaisesti kahdesta eri kolmansien maiden ryhmästä peräisin olevien samankaltaisten tuotteiden ja saman tutkimusajanjakson osalta ja vaikka niissä tehtiin polkumyynnin, vahingon ja yhteisön edun osalta samankaltaiset päätelmät, ei polkumyyntiperusasetuksen N:o 384/96 9 artiklan 5 kohdassa nimenomaisesti mainittua yhdenvertaisen kohtelun periaatetta voida katsoa loukatun sillä, että toisesta näistä ryhmistä peräisin olevasta tuonnista kannettiin polkumyyntitullia, kun taas toisesta ryhmästä peräisin olevasta tuonnista ei, koska tämä ero perustuu siihen, että toisessa tapauksessa kyseessä oli sellainen tarkastelumenettelyn kohteena oleva lopullinen tulli, jonka kantamista on mainitun perusasetuksen 11 artiklan 2 kohdan nojalla jatkettava, kun taas toisessa tapauksessa kyseessä oli sellainen väliaikainen tulli, joka voidaan mainitun perusasetuksen 5 artiklan nojalla kantaa lopullisesti vain, jos otetaan käyttöön lopullinen tulli, mitä ei tehty, koska neuvostossa ei tehty tätä koskevaa hyväksyvää päätöstä säädetyssä määräajassa. Tällaisella erilaisella kohtelulla on nimittäin normatiivinen perusta perusasetuksessa, eikä neuvostolla ole velvollisuutta olla soveltamatta perusasetuksen 11 artiklan 2 kohtaa samaisen asetuksen 9 artiklan 5 kohdan perusteella.

( ks. 56-58 kohta )